Podrška Amerikanaca za predsjednika Obamu na najnižoj razini do sada
Slabljenje podrške prema predsjedniku Obami moglo bi značiti pobjedu republikanaca na kongresnim izborima u studenom
Predsjednik ima podršku 50 posto Amerikanaca ili neznano manje, a to bi moglo predstavljati problem za demokrate koji pokušavaju zadržati većinu u Kongresu na izborima u studenom Podrška Amerikanaca za predsjednika Obamu pala je na do sada najnižu razinu, a sve više analitičara sada vjeruje da oporbeni republikanci imaju izvanrednu priliku da povrate kontrolu nad barem jednim domom Kongresa na kongresnim izborima u studenom. Vijesti se, kako izgleda, pogoršavaju za predsjednika Obamu. Najnovija anketa televizije ABC i dnevnika Washington Post pokazala je da gotovo 60 posto anketiranih ne vjeruje da predsjednik donosi dobre odluke za zemlju, a svega 43 posto odobrava njegovu ekonomsku politiku. To je najniže za obje ove kategorije. Karolyn Bowman, koja prati ankete pri organizaciji American Enterprise Institute iz Washingtona kaže da se ovakav trend bilježi već neko vrijeme: Anketa Centra Pew od prošlog tjedna zaključila je da danas, u odnosu na godinu ranije, više ljudi vjeruje kako predsjednik Obama ima učinak na ekonomiju. Loša je vijest da oni vjeruju kako predsjednikove odluke pogoršavaju, a ne poboljšavaju situaciju." Predsjednik ima podršku 50 posto Amerikanaca ili neznano manje, a to bi moglo predstavljati problem za demokrate koji pokušavaju zadržati većinu u Kongresu na izborima u studenom. Demokrati se moraju nositi i s poviješću. Naime, loš predsjednikov rejting na izborima koji se održavaju sredinom predsjednikovog mandata obično znači gubitak mandata za stranku koja kontrolira Bijelu kuću. Demokrati se nadaju da će znakovi ekonomskog preokreta biti vidljivi do izvora, ali javnost za sada ostaje skeptična. To znači da predsjednik mora poraditi na uvjeravanju Amerikanca u nadolazećim mjesecima te pomoći u kampanjama i prikupljanju donacija za demokratske kandidate. "Morate razumijeti. Krećemo se u pravom smjeru. Ono što druga strana nudi su u osnovi stare ideje zbog kojih smo i upali u ove neprilike. To je sve što oni nude." Republikanci vjeruju da, što više popularnost predsjednika bude padala u anketama, to će njihovi dobitci biti veći. Republikanski senator iz Teksasa, John Cornyn, koordinira napore republikanaca za ponovno osvajanje većine u Senatu: "To će biti referendum o njegovom čelništvu, a mi vjerujemo da ćemo ostvariti dobre rezultate." Republikanci u Zastupničkom domu koji broji 435 člana trebaju osvojiti dodatnih 39 mjesta kako bi preuzeli kontrolu, a u Senatu, pak, deset. Brojni politički analitičari vide nadolazeći republikanski val koji dijelom pokreću i aktivisti na terenu iz konzervativne organizacije Tea Party. Čak je i glasnogovornik predsjednika Obame, Robert Gibbs, priznao nedavno da je mnogo izbornih nadmetanja otvoreno te da bi republikanci mogli osvojiti većinu na izborima u studenom. Analitičar Charlie Cook izjavio je za Glas Amerike kako vjeruje da će republikanci osvojiti dovoljno mjesta za preuzimanje kontrole nad Zastupničkim domom Kongresa dijelom i stoga što su republikanci ove godine motiviraniji za izlazak na izbore: Demokrati nisu entuzijastični, nisu motivirani već letargični. Istodobno, republikanci i konzervativci su motivirani, mobilizirani i izgleda da će izaći na birališta u neuobičajeno velikom broju. Naime, u kongresnim izborima sredinom predsjednikovog mandata na birališta izlazi za jednu trećinu birača manje nego na predsjedničkim izborima." Republikanci možda imaju prednost pred izbore, no ankete ukazuju da i oni imaju određene slabosti, kaže Karolyn Bowman. "Kao i demokrati, ni republikanci ne uživaju ugled. Republikanska stranka nepopularnija je od demokratske. Građani će se još uvijek radije identificirati kao demokrati nego republikanci. I na kraju, još uvijek više ljudi vjeruje da demokrati, a ne republikanci, mogu bolje riješiti velike probleme s kojima se suočavaju Sjedinjene Države." Stručnjaci kažu da bi republikansko preuzimanje kontrole u Kongresu moglo značajno zakomplicirati predsjednikovu mogućnost vladanja. Ne samo da bi republikanci mogli blokirati ili zaustaviti predsjednikove zakonske prijedloge već bi im to omogućilo da pokreću kongresne istrage i održavaju kongresna svjedočenja u slijedeće dvije godine dok predsjednik Obama bude pripremao vlastitu kampanju za ponovni izbor.